text: Viggo ud - Nicolai ind
  30 maj 2011 kl. 08.04
  Assistent-træner Nicolai Wael bliver ny cheftræner i Vejle.
  Viggo Jensen stopper som træner i Vejle efter mindre end to måneder på posten. Han erstattes af Nicolai Wael.
  Jensen blev sat i spidsen for klubbens hold i 1. division i midten af april, hvor aftalen var, at han skulle træne holdet sæsonen ud.
  Den aftale er nu udløbet, og Viggo Jensen fortsætter ikke i Vejle Boldklub.
  - Med ansættelsen af Viggo Jensen jagtede vi muligheden for oprykningen. Isoleret set fik vi under Viggo Jensen de point, som vi kunne forvente, men det rakte desværre ikke til at rykke op. Men Viggo Jensen gjorde sit ypperste, og holdet kom tilbage på sporet og sluttede sæsonen godt af, siger direktør i VB Sport A/S Henrik Tønder.
  Vejle kæmpede om andenpladsen i 1. division, men måtte se den gå til HB Køge.
  Nu er det op til 39-årige Nicolai Wael at styre klubben fremover.
  Han har de seneste to sæsoner været assistenttræner i Vejle Boldklub og var forinden assistenttræner og talentchef i Sønderjyske.
  - Nicolai Wael er en faglig kompetent træner, der kender vores spillere og klubben og er dygtig til mandskabsbehandling. Han har en bred trænererfaring og er lige ved at have gennemført den højeste træneruddannelse i Europa, siger Henrik Tønder.
  